
Εκδόσεις Books with Shoes
Κυκλοφόρησε από τις Εκδόσεις Books with Shoes το νέο εικονογραφημένο βιβλίο για παιδιά της Βίκυς Σγουρέλλη Μήπως έχω αλλεργία στη γρουσουζιά; 

Μπορεί μια μαύρη γάτα να φέρει γρουσουζιά; Τι συμβαίνει αν κατά λάθος ανοίξεις ομπρέλα μέσα στο σπίτι; Και τι θα σου συμβεί εάν σπάσεις έναν καθρέπτη; Τι κακό θα σε βρει;
Για έναν ενήλικα, όλα αυτά μπορεί να είναι απλώς προλήψεις — κάποιες γνώριμες, κάποιες όχι και τόσο — κομμάτια μιας οικογενειακής παράδοσης ή ακόμη και αιτία γέλιου. Για ένα παιδί, όμως, η βεβαιότητα ότι το περιμένουν «επτά χρόνια γρουσουζιάς» μπορεί να είναι πολύ πιο πραγματική απ’ όσο φανταζόμαστε.

Στο Μήπως έχω αλλεργία στη γρουσουζιά, η Ελισάβετ μεγαλώνει σε μια οικογένεια όπου οι προλήψεις αποτελούν μέρος της καθημερινότητας. Οι μεγάλοι γύρω της φαίνεται να γνωρίζουν πολύ καλά τι φέρνει τύχη και τι γρουσουζιά. Εκείνη, όμως, βρίσκεται ακόμη σε εκείνο το υπέροχο σημείο της παιδικής ηλικίας όπου οι βεβαιότητες δεν έχουν παγιωθεί. Και γι’ αυτό αναρωτιέται. «Ίσως ναι, ίσως και όχι.» Παρά τις αμφιβολίες της, όμως, στρατεύεται με την οικογένεια και την πέτρα του σκανδάλου, τον καημένο Τάσο, για να πολεμήσουν την κατάρα. 

Το βιβλίο, πέρα από το άφθονο γέλιο, γίνεται αφορμή ουσιαστικής επικοινωνίας μεταξύ γονέα και παιδιού, διότι το Books with Shoes και η συγγραφέας Βίκυ Σγουρέλλη δεν δίνουν απαντήσεις ή κατευθύνσεις. Τις απαντήσεις τις αφήνουν στους αναγνώστες και τις αναγνώστριες.
Την ιστορία συνοδεύει χειροποίητη εικονογράφηση με ακουαρέλα της Ουκρανής εικονογράφου Anastasia Khmelevska.
Εάν, λοιπόν, θέλετε να παλέψετε και εσείς με ερωτήσεις τύπου: 
«Εσύ πιστεύεις ότι η μαύρη γάτα φέρνει γρουσουζιά;»
«Γιατί το πιστεύουμε αυτό;»
«Ποιος μας το είπε;»
«Εσύ τι θα έκανες;»

…τότε αυτό είναι το βιβλίο σας.

Οι παραγγελίες γίνονται αποκλειστικά στο bookswithshoes.gr και κάθε αγορά συνοδεύεται από δωράκι για μικρούς και μεγάλους.

Βιογραφικό
Η Βίκυ Σγουρέλλη γεννήθηκε και διαμένει στη Χίο. Το 2005 ίδρυσε το κέντρο διαφοροποιημένης εκμάθησης αγγλικών L.O.V.E English (Learn Only Via Empathy), με στόχο μια πιο δημιουργική και ανθρωποκεντρική προσέγγιση στη μάθηση. Είναι εκδότρια του Books with Shoes, αρθρογράφος και ιδιοκτήτρια του online περιοδικού τέχνης και πολιτισμού Unspotted, ενώ έχει βραβευτεί από αξιόλογους φορείς και ιδρύματα για τη δράση και το έργο της. Είναι απόφοιτος Αγγλικής Φιλολογίας από το OU της Βρετανίας, με κατεύθυνση στο παιδικό και εφηβικό βιβλίο και κάτοχος ΜΑ στην Ειδική Αγωγή από το University of Derby. Σπουδάζει Ψυχολογία στο University of Derby, με μελλοντική κατεύθυνση και εκπαίδευση προς την ψυχαναλυτική και ψυχοδυναμική ψυχοθεραπεία. Έχει συνδιοργανώσει το «Ψυχή και Λόγος», μια δράση που συνδέει τη λογοτεχνία μέσα από το πρίσμα της ψυχολογίας, ενώ έχει λάβει μέρος σε εικαστικές εκθέσεις, με έργα της να φιλοξενούνται σε πολιτιστικούς χώρους και δράσεις. 
Γράφει και εικονογραφεί βιβλία για παιδιά και εφήβους, εμβαθύνοντας στον κοινωνικό ρεαλισμό, στις ανθρώπινες σχέσεις και στη συναισθηματική εμπειρία χωρίς διδακτισμό, αλλά με χιούμορ, συμβολισμό και σύγχρονη ματιά. Έχει εικονογραφήσει το βιβλίο Ένα Αστέρι που Έχει το Όνομά σου, το οποίο κυκλοφόρησε στη Δανία. Το πρώτο της βιβλίο Μέμορι: Ο Κλειδοκράτορας της Μνήμης και το Αιώνιο Μυστικό του Δε Θυμάμαι, αποτελεί έναν εκπαιδευτικό θησαυρό. Ακολουθούν Τη νύχτα που τα παπούτσια ζωντανεύουν, Είμαι τοξικό σκουλήκι;, Η ευχή της Πικραλίδας, Τα βασίλεια των Αγγλοχρόνων και ο Μπι, καθώς και η ποιητική συλλογή Το τέρας μέσα μου. 
Ανάμεσα στα βιβλία της που πρωτοπόρησαν συγκαταλέγεται το Δεν είμαι Πριγκίπισσα!, ενώ το graphic novel ΕΦΗ-ΒΙΑ: Είμαι η Σάρα ξεχώρισε για τον άμεσο και ανθρώπινο τρόπο με τον οποίο προσεγγίζει τον κόσμο των εφήβων.
Στόχος της η διάδοση του πυρήνα της διδασκαλίας της μέσα από την αφήγηση. «Εάν θες να σε ακούσει ένα παιδί, πες του την αλήθεια μέσα από μια φανταστική ιστορία».

